
Lukijalle


Tämän kirjan tarkoituksena on kuvata Suomen sosiaali- ja terveydenhuollon kehittymistä historian eri vaiheissa 1800-luvun lopulta 2020-luvulle muutamista kiinnostavista näkökulmista.


Kirjan ensimmäisen osion lähtökohtana on kansalaisten sairauksien hoidon ja sosiaalityön, sosiaali- ja terveydenhuollon järjestelmien, eri lakien ja poliittisen päätöksenteon kehitysvaiheet 1950-luvun alkuun. Yhteiskunnalliset olot, tietous erilaisista sairauksista ja niiden hoitamisesta, ihmisten köyhyydestä, sota-ajoista sekä ihmis- ja maailmakäsityksistä, yhteiskunnallisista ja yksilöiden arvoista sekä uskontojen vaikutuksista ja hallinnasta ihmisten ajatteluun ja elämään ovat historian moninaisuuden ytimissä. Aikakauteen sisältyvät Suomen olot muiden maiden alaisuudessa sekä itsenäistyminen.


Kirjan jälkimmäisessä osiossa tarkastelen Suomessa 1950-luvulta aloitetun hyvinvointiyhteiskunnan rakentamisen myötä sosiaali- ja terveydenhuollon järjestelmien kehittämisvaiheita, kansalaisia ja henkilöstöä koskevien lakien, suositusten ja ohjeiden kehittämistyötä, alan organisaatioiden, henkilöstön asemaa ja hyvinvoinnin kehittymistä sekä yhteiskunnan tasolta alue- ja organisaatiotasoille rantautumisen kehittymistä 2020 -luvulle Soten-järjestelmän uudistukseen asti. Kun yhteiskuntamme ja meitä ympäröivä maailma elää monissa kriiseissä ja pelkotilamme voivat lisääntyä, on tärkeää tarkastella sosiaalija terveydenhuollon järjestelmien kehittämisvaiheita osana yhteiskuntamme historiaa ja kehittymistä. Tärkeintä on huomata, että kansalaisia ja henkilöstöä koskevien terveyden hoidon, sairauksien ennalta ehkäisyn, sairauksien hoitamisen, lakien ja suositusten nykyaikaistuminen ovat eri vuosikymmeninä luoneet ja vahvistaneet perusturvallisuuttamme ja moninaistaneet selviämiskeinoja. Olemme ratkaisseet monia ongelmia, käyneet sotia, hoitaneet laajoja sairauksia ja pandemioita monesti köyhyyden vallitessa. Suomalaisten esi-isiemme ja esiäitiemme pitkäjänteisyys ja sisukkuus ovat olleet jaksamisen keskiössä. Historian tarkastelun tulisi antaa meille ajatuksia ja keinoja siitä, miten nykyisistä terveyden ja sosiaalityön ongelmista selviämme ja ylläpidämme tulevaisuuden toivoa.


Yksi keskeinen nykyinen ongelma on terveyden- ja sosiaalihuollon henkilöstön riittämättömyys tarpeisiin nähden ja henkilöstön jaksamattomuus. Ongelmista tiedetään yhä enemmän, uusia keinoja ja menetelmiä kehitetään, mutta näyttää siltä, että henkilöstö väsyy ja voi pahoin yhä edelleen ja yhä enemmän? Terveydenhuollossa on työtä runsaasti ja vallitsee ainainen kiire. Voidaankin kysyä, pitikö kehittää nykyinen Sote-järjestelmä? Pystytäänkö nykyisessä organisaatiomallissa huomioimaan asiakkaita ja henkilöstöä? Missä tilassa ovat organisaatioiden johto ja toiminnat? Miten talousarvio ja muut resurssit tukevat työtoimintaa? Millainen on Soten aloittamisen myötä poliitikkojen valta, vastuu ja tietous sosiaalija terveydenhuollosta?


Kirjoittaessani tätä kirjaa ovat esillä ajankohtaisina asioina lasten ja nuorten sekä köyhtyneiden perheiden ja monien vanhusten pahan olon ilmentymät. Monet hallituksen tekemät talouden leikkaustoiminnot ja aikeet budjettien supistuksista aiheuttavat eripuraisuutta eri kansanryhmien välillä.


Kirjan kirjoittamisen taustalla näkymättömänä punaisena lankana on pohdintani siitä, välittyykö eri vuosikymmenien kehityskuvauksissa yhteiskunnallinen yhtenäisyys Suomessa? Ajan kuvauksissa köyhien ja rikkaiden erot näyttäytyvät monin eri tavoin. Yhteiskunta oli kahtia jakautunut monilla ajanjaksoilla. Millainen on nykyisyytemme? Vaikuttaisi siltä, että teemme jälleen paluuta historialliseen kahtiajakautumiseen. Miten tässä tilanteessa näyttäytyy kansalaisina toisistamme välittäminen ja sivistyneisyys? Tarvitsemme toisiamme arjen toiminnoissa. Miten voimme vahvistaa ajan saatossa ihmisyytemme ydintä?


Tampereella, kauniin Näsijärven rannalla kesällä 2024. Kaija Suonsivu









1800- 1900 lukujen taitteen huutolaisuus Suomessa


1800- ja 1900-lukujen taitteessa Suomessa ja muualla maailmassa yhteiskunta kohtasi monia haasteita, kuten huutolaisuuden ja erilaisten sairauksien leviämisen. Tässä luvussa kuvailen ensin huutolaisuuden ilmiöitä ja niiden vaikutuksia sekä toiseksi huutolaisuuteen liittyvien sairauksien ja pandemioiden, kuten koleran, malarian ja lepran yleisyyttä kansalaisten keskuudessa. (Halmekoski 2011.)


Huutolaisuuden taustalla oli Suomessa yleinen köyhyys. Kuntien vähäiset sosiaaliturvajärjestelmät aiheuttivat sen, että köyhistä, sairaista, kehitysvammaisista ja orvoista huolehtiminen oli puutteellista. Huutolaisuus oli Suomessa 1800-luvun alusta 1900-luvun alkuvuosikymmenille saakka voimassa ollut järjestelmä, jossa kunta luovutti huutokauppaa muistuttavassa tilaisuudessa 28.12. elatusta vailla olleen lapsen tämän ylläpidosta vähiten rahaa vaatineelle perheelle tai henkilölle. Lasten lisäksi saatettiin myydä myös vanhuksia, sairaita tai kehitysvammaisia. Järjestelmä lopetettiin virallisesti vuonna 1923 voimaan tulleen köyhäinhoitolain myötä. Tästä huolimatta viranomaiset järjestivät huutokauppoja vielä 1930-luvulla, koska lain valvonta oli lähes olematonta. Viimeinen varmuudella pidetty huutokauppa järjestettiin Suomessa vuonna 1935. Varsinaisten huutokauppojen vähitellen loputtua, jatkettiin lasten sijoittamista perheisiin rahaa vastaan kuitenkin vielä 1940-luvullakin. Pienen korvauksen ja puutteellisen valvonnan vuoksi huutolaisen ylläpito oli usein huonoa ja hänellä saatettiin teettää paljon töitä. Erityisesti maaseudulla he joutuivat raatamaan talon töissä orjuuden kaltaisissa olosuhteissa ja usein huutolaislapsia myös kohdeltiin erittäin julmasti ja pahoinpideltiin. (Halmekoski 2011.)


Huutolaisiksi joutuivat siis usein kodittomat lapset, vanhukset ja sairaat. Kunta oli velvoitettu maksamaan heidän elatuksestaan sijoituskodeille. Erityisen räikeäksi hoitomuodon teki motiivit, minkä vuoksi huutolainen oli huudettu. Tavallisesti talolliset huusivat lapsia, joista tuli työvoimaa. Köyhät taas huusivat sairaita ja vanhuksia, joiden pitämisellä oli mahdollisuus hankkia lisätuloja ja verorahoja. Hoidokin antaminen vähiten pyytäneelle oli sallittua. Päämääränä oli usein sijoittaa huutolaiset hyviin koteihin, mutta monesti vaihtoehdot olivat vähissä. (Nurmi 2005.)


Terhi Nurmi (2005) on tutkinut pro gradu-tutkielmassaan: ”Elämää huutolaisena. Elämäkerrallinen tutkimus kahden huutolaislapsen elämästä” kahden huutolaislapsen elämää 1900-luvun alkupuolen Suomessa. Tutkimuksen tavoitteena oli selvittää, kohdeltiinko huutolaislapsia samanarvoisesti kuin muita lapsia kouluympäristössä ja sijoituskodeissa, miten huutolaislapsi koki elämänsä sijoituskodeissa ja millaisia vaikutuksia lapsuuden kokemuksilla on jäänyt heidän myöhempään elämäänsä. Lisäksi Nurmi tarkastelee syitä, jotka olivat johtaneet tutkimukseen osallistuneiden huutolaisiksi joutumiseen.


Huutolaisena kasvaneena oli kokemuksia kotitöiden paljoudesta, ruumiillisesta kurituksesta ja hellyyden puuttumisesta. Toinen huutolaisena ollut kertoi ”lapsuutensa olleen melko tavallisen. Hänen ei tarvinnut osallistua kotitöihin. Aineellisesti hänen elämänsä oli turvattu”. Koulumaailma oli epäarvoisempi. Sijoituskodit olivat siis hyvinkin erilaisia huutolaisaikana. (Nurmi 2005.)


Monet huutolaislapset elivät lähes orjan asemassa. Huutolaislasten kohtaloista Orjamarkkinat-kirjan kirjoittanut Jouko Halmekoski kertoo, mitä huutolaisuus oikein oli: ”Kunnat myivät lapsia huutokaupoissa perheille, jotka vaativat vähiten vuotuista huoltomaksua lapsen elättämisestä. Lastenkoteja oli erittäin vähän. Vuonna 1817 Venäjän keisarilta tuli käskykirje, jonka mukaan kerjuulla kulkeneet lapset piti panna ensisijaisesti perhehoitoon. Se lisäsi lasten huutolaisuutta. Lasten lisäksi myös vanhuksia ja sairaita myytiin huutolaisiksi, sillä laitoshoitoa ei juuri ollut. Huutolaiset, olivat he sitten lapsia tai vanhuksia, joutuivat raatamaan talon raskaissa töissä, ja usein heitä kohdeltiin hyvin julmasti. Vuonna 1849 keisarilta tuli kirje, jossa käskettiin kuntia pienentämään vaivaishoitokuluja. Huutolaisuus lisääntyi jälleen. Vilkkaimmillaan se oli 1870– 1880-luvuilla”.


”Kun uusi köyhäinhoitolaki astui voimaan vuonna 1923, se kielsi huutokaupat ja huutolaisnimen käytön. Osa kunnista totteli, mutta osa jatkoi toimintaa entiseen malliin vielä 1930-luvulla. Vaikka huutokaupat vähitellen loppuivat, lasten sijoittamista perheisiin jatkettiin vielä 1940-luvullakin”. (Halmekoski 2011, Lindgren 2011.)


”Kaitsijamiehet etsivät lapsille hoitopaikkoja ja sijoittivat heitä vähiten rahaa vaatineisiin perheisiin. Lapset olivat edelleen huutolaisen asemassa, vaikka varsinaisia huutokauppoja ei enää ollutkaan. Viimeinen huutokauppa, jonka tiedän varmuudella tapahtuneen, järjestettiin vuonna 1935”. (Halmekoski 2011, Lindgren 2011.)


Jouko Halmekoski toteaa huutolaisuuden olevan Suomen historian häpeätahra, josta valtio mielellään vaikenee. (Studio55.fi/Tuuli Lindgren.) Tuuli Lindgren käsitteli huutolaisuutta Studio55.fi-artikkelissa, joka julkaistiin 14. syyskuuta 2011. Tässä artikkelissa Lindgren toi esiin huutolaislasten kohtaloita ja oloja, jotka olivat usein hyvin vaikeita ja julmia. (Studio55.fi/Tuuli Lindgren.)


Halmekoski on (2011) ”Orjamarkkinat - Huutolaislasten kohtaloita” kirjaan koonnut 25 huutolaislapsen tai heidän jälkeläistensä kertomaa tarinaa. ”Ne vastaavat, miksi ja minkä ikäisenä lapsi joutui huutolaisen tielle, minkälainen huutolaislapsen taival oli ja kuinka elämä kulki sen jälkeen. Huutolaisena olleiden alemmuudentunne on vaientanut heidät ja heidän läheisensä pitkäksi aikaa, mutta nyt monet kokivat, että on korkea aika tuoda näiden syrjään jääneiden lasten kokemuksen esiin. Huutolaislapsista kasvoi uskomattomia selviytyjiä, jotka joutuivat taistelemaan tiensä onneen ja parempaan elämään”.


”Jokainen huutolaiskohtalo on erilainen, mutta myös yhtäläisyyksiä löytyi. Yhtäläisyyttä on nälkä, toisen tai molempien vanhempien kuolema, köyhyys, avioliiton ulkopuoliset lapset, henkinen hätä ja toivottomuus tulevaisuudesta, äidin syliin ja hellyyden kaipuu”. ”Kurjuuden vastineena on myös muutama positiivinen tarina, joista ei ole jäänyt mieleen elämänmittaista katkeruutta. Huutolaislasten kokemusskaala vaihtelee raakuuden rajoilta hyvään huolenpitoon ja kasvatukseen”. Orjamarkkinat - kirjassa esimerkiksi Taavi kertoi tarinansa: ”Hän eli jatkuvassa nälässä. Hän sai syödä sivukomerossa toisten ruuantähteitä. Pahimpaan nälkäänsä hänen oli varastettava kananpesistä munia. Vielä syyskuurankin aikana hänet lähetettiin avojaloin paimeneen. Hetkellistä helpotusta sai paleleville jaloille, kun pissasi niiden päälle. Jalkojen palelun vuoksi päivät tuntuivat pikkupaimenesta suorastaan epätoivoisen pitkiltä”. (Suora lainaus: Jouko Halmekoski 2011.)


Suomessa oli vielä 1920-luvun puolivälissä reilut 70 000 huutolaista. Suuri osa heistä oli lapsia, monet alle kouluikäisiä. Huutolaisjärjestelmä tarkoitti sitä, että esimerkiksi Viattomien lasten päivänä 28.12. käytiin huutokauppaa orvoista lapsista, kerjäläisistä, invalideista ja muista ihmismassan hylätyistä. Se talollinen tai muuten varakas, joka tarvitsi aputyövoimaa ja teki pienimmän tarjouksen, sai huutolaisen vuodeksi töihin. Eduskunnan puhemies, Marja Lohela käsitteli tätä aihetta 2017 eduskunnassa, 100-vuotiaan Suomen juhlallisuuksissa. Hän totesi: ”Itsenäisyyden ensimmäisinä vuosikymmeninä kunnat järjestivät huutokauppoja, joissa huoltajia vailla olevia lapsia myytiin niille, jotka pienintä korvausta vastaan suostuivat järjestämään ylläpidon aina vuodeksi kerrallaan. Huutokauppoja pidettiin köyhäintaloilla, pienimmät lapset nostettiin pöydälle, suuremmat seisoivat korokkeella. Meklari piti vasemmalla kädellä olkapäästä kiinni, oikeassa kädessä heilutti nuijaa ja sanoi: Nyt on tarjolla ahkera, terve ja kuuliaisesti työnsä tekevä nuori mies. Seitsemän vuotta. Mitä tarjotaan”? (Stranius 2017.)


Huutokauppa oli täydellistä suomalaista orjakauppaa. Lapsia myytiin kuin hevosia markkinoilla vielä 1920-30-lukujen vaihteessa. Orjakauppa kosketti monia, mutta harvemmin siitä on mitään kirjoitettu, juhlapuheissa on tosin mainittu. (Stranius 2017.)


Kirsti Vesterbackan kirja (2017). ”Hiljainen kuin vesi ja matala kuin ruoho. Huutolaistytön selviytymistarina”, kertoo myös huutolaisjärjestelmästä ja sen vaikutuksista Suomessa. Kirjassa käsitellään näiden lasten elämää, heidän kohtaloitaan ja sitä, miten yhteiskunta suhtautui huutolaisiin eri aikoina.


Kirjan alussa kirjailija kuvaa sitä hiljaista olemusta, jollaisena huutolaisen oli hyvä esiintyä, jotta ei olisi tullut kaltoin kohdelluksi majapaikassaan. Pahoinpitelyt, pieksämiset ja seksuaalinenkin väkivalta leijuivat usein uhkana ilmassa, isäntäperheestä riippuen. Kirja sisältää myös tytön Ellin selviytymistarinan. (Vesterbacka 2017.)










Huutolaisuusaikakauden ja 1800- vaihteen sekä 1900- alun sairauksista Suomessa


Jo ennen huutolaisaikaa esiintyi usein pandemioita, maailmanlaajuisia epidemioita, jotka vaikuttivat merkittävästi terveydenhuoltoon, yhteiskuntaan ja talouteen. Historia tarjoaa lukuisia esimerkkejä pandemioista, jotka ovat muokanneet maailmaa monin tavoin. Mustasurma esiintyi vuosina 1347–1351. Taudinaiheuttajana oli Yersinia pestis - bakteeri. Se tappoi arviolta 25-30 miljoonaa ihmistä Euroopassa, mikä oli noin kolmasosa väestöstä. (Pesonen 1980.)


Huutolaisuusajan sairaudet ovat olleet merkittäviä kansanterveydellisiä haasteita historiallisesti. Vaikka tarkkaa määritelmää sairauksille ei ole, tiedämme, että ne vaikuttivat väestön terveydentilaan. 1800- ja 1900-lukujen taitteessa Suomi kohtasi monia sosiaalisia ja terveydellisiä ongelmia. Huutolaisuus ja puutteelliset sosiaaliturvajärjestelmät kuvastivat aikakauden sosiaalista epäoikeudenmukaisuutta. (Stranius 2017.)


Katovuodet aiheuttivat vakavia nälänhätiä, joista pahin oli 1860-luvun suuri nälänhätä (1866-1868). Tämän nälänhädän aikana jopa 15 prosenttia Suomen väestöstä menehtyi. Nälänhädät johtivat vakavaan aliravitsemukseen, joka puolestaan heikensi ihmisten vastustuskykyä ja altisti heidät sairauksille. Ravitsemustilanteen heikkeneminen ja aliravitsemuksen heikentämä väestö oli alttiimpi erilaisille tartuntataudeille. Esimerkiksi lavantauti, punatauti ja kolera levisivät herkästi nälänhädän aikana ja sen jälkeen. Huono hygienia ja heikot terveydenhoitomahdollisuudet pahensivat tilannetta entisestään. Yhtenä Suomen erityispiirteenä 1800-luvulla oli naapurimaihin verrattuna poikkeuksellisen korkea kuolleisuusaste, joka johtui ennen kaikkea huonosta hygienian tasosta ja yleisestä köyhyydestä. (Harjula 2007, 16, Ignatius 2000, 510.)


Yllä mainituista syistä johtuen ei ole lainkaan yllättävää, että tilastojen mukaan juuri tartuntataudit olivat yleisin kuolinsyy 1800-luvun puolivälissä. Muun muassa tuberkuloosi, lavantauti ja punatauti olivat sairastuneille kohtalokkaita. Vesi- ja ruokavälitteisten sairauksien osalta arvioitiin maatalousyhteiskuntia piinanneen jatkuvasti erilaiset salmonellainfektiot ja punataudit ihmisulosteiden saastuttamien juomavesien takia. (Ristola 2019.)


1800-luvun lopulla ja 1900-luvun alussa Suomen maataloutta koettelivat myös erilaiset tuholaiset ja epäsuotuisat ilmasto-olosuhteet. Esimerkiksi hyönteisepidemiat saattoivat tuhota satoja, ja ankarat talvet tai kuivat kesät saattoivat aiheuttaa huonoja satovuosia. Luonnonkatastrofit vaikuttivat monin eri tavoin kansalaisten somaattiseen ja mielenterveyteen. Toistuvat luonnonkatastrofit ja niiden aiheuttamat menetykset vaikuttivat myös ihmisten henkiseen hyvinvointiin. Jatkuva epävarmuus tulevaisuudesta ja toistuvat menetykset aiheuttivat stressiä, masennusta ja muita mielenterveysongelmia. (Pesonen 1980.)


Katovuodet ja luonnonkatastrofit aiheuttivat laajoja yhteiskunnallisia ja taloudellisia ongelmia. Monet menettivät elinkeinonsa ja joutuivat turvautumaan yhteisön tukeen tai muuttamaan kaupunkeihin paremman elannon toivossa. Tämä muuttoaalto vaikutti myös kaupunkien terveysolosuhteisiin, kun väestöntiheys kasvoi ja asuinolosuhteet heikkenivät. (Harjula 2007, Ignatius 2000.) Nousukausi loppui länsimaissa 1870-luvun puolivälin jälkeen pitkään lamaan. Talouskasvu pienensi myös absoluuttisessa kurjuudessa eläneiden suhteellista osuutta väestössä. Vaivaishoidon varassa eläneiden määrä vakiintui 1880-luvun aikana reiluun kolmeen prosenttiin väestöstä. Uusi lyhyt talousnotkahdus tuli 1890-luvun alussa, jolloin myös vaivaishoidon varassa eläneiden suhteellinen osuus jälleen kasvoi, mutta vuosikymmenen alun jälkeen talouskasvu oli nopeaa aina vuosisadan vaihteeseen asti ja vaivaisten osuus laski nopeasti. Suomen maataloudessa tapahtui monia ihmisten hyvinvointiin vaikuttaneita muutoksia 1800-luvun jälkimmäisellä puoliskolla. Teknologisen kehityksen myötä maan hyödyntäminen tehostui ja peltoala lähes kaksikertaistui. Samalla kauran ja perunan osuus viljelyalasta kasvoi. Myös meijeritoiminta tehostui vauhdilla ja meijerikoot kasvoivat. Edellä mainitun maatalouden mullistumisen seurauksena keskimääräinen energiansaanti asukasta kohden kasvoi puolitoistakertaiseksi 1860-luvun alusta 1910-luvun alkuun ja myös ruokavalion koostumus muuttui. Yleisen kuolleisuusluvun kehitys vuosina 1869–1905. (Suora lainaus: Ristola 2019.)


Suomessa elettiin 1800-luvulla uskomusten aikaa. Silloin oli vallalla ajatus, että Jumala antaa ja Jumala ottaa, millä tarkoitettiin sitä, että taudit ja niihin kuoleminen hyvinkin nuorella iällä oli nähtävä luonnollisena asiana, joka piti vain hyväksyä. Merkittävä tekijä Suomen korkeassa kuolleisuusasteessa oli myös tuolloin vallalla ollut uskomus, jonka mukaan taudit tarttuivat ainoastaan hengitysilman kautta eivätkä lainkaan kosketuksesta. Tästä virhekäsityksestä johtuen esimerkiksi kirurgit eivät puhdistaneet leikkausasujaan leikkausten välillä. (Harjula 2007, 16, Ignatius 2000, 510.)



Koleran esiintyminen ja sairauden vaikutukset


Suomessa esiintyneen koleran taudinaiheuttaja on Vibrio cholerae -bakteerin aiheuttama akuutti suolistotauti, joka leviää saastuneen veden ja ruoan välityksellä. Koleraepidemiat iskivät Suomeen useaan otteeseen 1800-luvulla, erityisesti vuosina 1831–1832 ja 1853–1854.


Kolera saapui Suomeen ensimmäistä kertaa vuonna 1831, osana toista kolerapandemiaa. Kolera sai aikaan tuhoa 1830-luvun alussa ja vuonna 1853. Koleraepidemiaa oli vaikeata torjua. Lääkäreitä ja sairaaloita oli vähän, eikä vaarallisen taudin torjunnasta tiedetty tarpeeksi. Epidemiat aiheuttivat suuria kuolleisuuslukuja, koska tehokkaita hoitokeinoja ei ollut ja hygieniaolosuhteet olivat heikot. Tiedettiin vain, että se tarttui ihmisestä toiseen. Sairastuneita neuvottiin menemään lämmitettyyn saunaan kuumalla vastalla hierottavaksi, lepäämään ja hikoilemaan saunan lauteilla sekä pukeutumaan lämpimästi saunan jälkeen. Kirkoissa luettiin ohjeita ja rukoiltiin saarnastuolista joka sunnuntai ja neuvoja ripustettiin painettuina julkisten rakennusten seinille eri puolilla maata. Kolerasairaaloissa potilaita hoidettiin oksettamalla ja sinappitaikinakääreillä. Potilaille annettiin oksetusjuurta ja käskettiin pidättämään oksennusta mahdollisimman pitkään, jotta tauti kunnollisen oksennuksen mukana häviäisi. Sinappitaikinakääreitä asetettiin pitkin selkärankaa, vatsalle ja alaraajoihin, mikä helpotti hetkeksi potilaan oloa. Tuona kesänä koleraan sairastui lääkintäylihallituksen mukaan 1 258 henkilöä. Helsingissä sairastuneita oli yli kolmesataa. Kuolleisuus oli yli 50 %. (Pesonen 1990, Vuorinen 2002, Vuorinen 2006, Ristola 2019.)


1890-luvulla bakteeriteorian läpimurron kolerabakteerin löytymisen myötä sairaita pystyttiin seuraamaan tarkasti ja tarvittaessa eristämään. Jotta sairaat voitiin eristää terveistä, jouduttiin turvautumaan tiukkoihin toimiin. Kaupungilla liikkuminen öiseen aikaan kiellettiin ankarasti, liikkumista paikasta toiseen rajoitettiin, maahan pyrkivät laivat pantiin joksikin aikaa karanteeniin ja kaduilla partioivat valkoisin käsivarsinauhoin varustetut vartijat valvomassa, jotta saastutettujen talojen asukkaat eivät pääse kosketuksiin ulkopuolisten kanssa. Vartijat toimittivat myös ruokaa eristettyihin taloihin. Jos talossa oli joku kuollut koleraan, eristys kesti kaksi viikkoa, minkä jälkeen rakennuksessa oli suoritettava perusteellinen puhdistus ja lopuksi savustus katajilla. Koleraepidemian aikana suoritettiin terveystarkastuksia ja puhdistautumisia. Kloorikaasulla savutettiin vaatteita ja matkatavaroita. Kirjepostikin laitettiin reikiä täyteen ja sen jälkeen savustettiin rautalaatikoissa kloorilla. (Ristola 2019, Wikipedia 2024.)


Vähitellen epidemiat johtivat terveysolojen ja vesihuollon parantamiseen kaupungeissa. Sairaaloissa puhdistettiin kaikki, minkä kanssa sairas oli ollut tekemisissä. Poliisit, terveydenhoitoviranomaiset ja tullivartijat saivat eristää sairaiksi todetut. Kolerasairaaloita perustettiin ja koulut määrättiin suljettavaksi, mikäli paikkakunnalla havaittiin koleraa. Valmius koleran vastustamiseen oli siten noussut merkittävästi aikaisemmista epidemioista ja sillä saattoi olla merkittävä vaikutus tuhoilta välttymisessä. (Ristola 2019.) Paasikiven (2015) mukaan ”lehdistö julkaisi ohjeita siitä, miten kolerataudilta tuli suojautua. Siisteyteen oli kiinnitettävä erityistä huomiota, happamia ruokia ja liiallista mässäilyä sekä alkoholin käyttöä tuli välttää. Lämpimästi pukeutuminen oli tärkeää, avojaloin ei tullut kulkea ja parasta oli kietoa villainen kangas päiväksi vatsan ympärille. Jos tauti kuitenkin pääsi iskemään, tuli huoneistossa suorittaa suitsutus. Apuvälineitä siihen olivat esimerkiksi katajan havut, mutta suitsutuksessa suositeltiin käytettäväksi myös kovempia aineita, kuten kloorikalkkia ja rikkihappoa. Niistä nousevien höyryjen katsottiin puhdistavan tautia levittävää pahaa ilmaa. Suitsutuksen kanssa tuli olla erityisen huolellinen siinä tapauksessa, että potilas oli kuollut. Mikäli potilas selvisi taudista, ei suitsutusta tarvinnut tehdä yhtä usein”. (Paasikivi 2015.)


Malarian esiintyminen Suomessa


Suomessa esiintyi myös malariaa, taudinaiheuttaja on Plasmodium - loiset, joka leviää hyttysten välityksellä. Malariaa esiintyi Suomessa 1800-luvun lopulla ja 1900-luvun alussa erityisesti maan etelä- ja itäosissa, missä olosuhteet olivat suotuisat hyttysille. Sairaus oli yleisempää kosteilla ja suomaisilla alueilla. Malaria vaikutti merkittävästi työkykyyn ja terveyteen erityisesti maaseudulla. Taudin torjumiseksi pyrittiin vähentämään hyttysten lisääntymispaikkoja ja parantamaan asuinolosuhteita. Malaria katosi Suomesta vähitellen 1900-luvun puoliväliin mennessä, osittain parantuneiden elinolosuhteiden ja terveydenhuollon kehittymisen ansiosta. (Pesonen 1980.)


Lebran esiintyminen Suomessa


Lepra eli spitaali on Mycobacterium leprae -bakteerin aiheuttama krooninen infektiosairaus, joka voi vaurioittaa ihoa, hermoja, silmiä ja hengitysteitä. Lepra oli Suomessa merkittävä ongelma erityisesti keskiajalla ja varhaismodernina aikana, mutta sen esiintyvyys väheni 1800-luvulle tultaessa. Sairastuneet eristettiin usein erityisiin leprasairaaloihin tai leprasiirtoloihin. Sairauden leimaavuus ja pelko tartunnasta johtivat usein sairastuneiden sosiaaliseen eristämiseen ja syrjäyttämiseen. Lääketieteen edistyessä lepraa alettiin hoitaa tehokkaammin antibiooteilla, ja sairauden esiintyvyys väheni merkittävästi. (Ristola 2019.)


Keuhkotuberkuloosin esiintyminen Suomessa


Tartuntatautien osuus kaikesta kuolleisuudesta oli 1880-luvulle tultaessa Suomessa erittäin suuri, eikä epidemiologinen transitio vaikuttanut olleen vielä käynnistynyt. Vuosisadan vaihteessa kuolemaa aiheutti paljon Suomessa keuhkotuberkuloosi. Robert Koch löysi keuhkotuberkuloosin aiheuttavan bakteerin vuonna 1882. Kesti pitkään, ennen kuin toimiva lääke keuhkotuberkuloosiin löydettiin. Taudiksi muuttuakseen bakteeri vaatii kantajaltaan huonon vastustuskyvyn ja sopivan elinympäristön. Taudin yleisyyteen vaikuttavat asumisen ahtaus, ravinto ja työolosuhteet. Sen tähden se oli vuosisadan vaihteessa Suomessa yleisin kaupunkien ahtaasti asuvan teollisuustyöväestön keskuudessa.


Suomessa taudin kuolleisuuden huippu maaseudulla ajoittuivat 1870-luvulle suurten nälkävuosien seurauksena. Keuhkotuberkuloosikuolleisuus nousi edelleen hitaasti 1900-luvun ensimmäisen vuosikymmenen puoliväliin asti. (Ristola 2019, Wikipedia 2024.)


Isorokon esiintyminen Suomessa


Isorokko aiheutti Suomessa laajalti tuhoa vielä 1880-luvulla. Isorokko levisi pisaratartuntana. Isorokosta selviytyneet saivat käytännössä pysyvän vastustuskyvyn sitä vastaan, joten isorokosta tuli pääasiassa lastentauti. Vuoden 1881 epidemian aiheuttama imeväis- ja lastenkuolleisuus oli suurta. Epidemian leviämisen takia isorokkorokotus määrättiin pakolliseksi sakon uhalla. Rokotusten myötä tauti alkoi vähitellen kadota Suomesta. (Ristola 2019.)


Kurkkumädän esiintyminen Suomessa


Pelätty lastentauti oli Euroopassa 1800-luvun lopulla kurkkumätä. Tappavuus vaihteli epidemioittain, mutta pahimmillaan se oli 25–35 prosenttia ja alle 2-vuotiailla jopa 45 %. Kurkkumätäepidemiat esiintyivät usein samanaikaisesti angiinan ja tulirokon kanssa ja aiheuttivat korkean kuolleisuuden 5–8 vuoden sykleissä harvaan asutuilla seuduilla. (Ristola 2019.)


Suomessa kurkkumätäkuolleisuuden tutkimista haittaavat 1800-luvun lopun puutteelliset kuolinsyytilastot maaseudulla kurkkumädän osalta. Antidifteriaseerumi otettiin Suomessa muun Länsi-Euroopan tavoin käyttöön vuonna 1896. Kuolleisuus kurkkumätään putosi Helsingissä erittäin nopeasti seerumin käyttöönottamisen jälkeen. Seerumin käyttöönottaminen ei välttämättä ollut muun Suomen osalta yhtä nopeaa. (Pesonen 1980.)


Muiden tarttuvien tautien esiintyminen Suomessa


Hinkuyskä on lapsuusiän tauti ja kerran sen sairastettuaan saa yleensä elinikäisen immuniteetin. Tautia aiheuttava bakteeri löydettiin vuonna 1900 ja rokote sitä vastaan kehitettiin 1930-luvulla. Hinkuyskä oli esiteollisen Suomen suurimpia lapsuusiän tappajia ja se tappoi enemmän ihmisiä kuin isorokko vuosina 1751–1865. Yli 52 % taudin uhreista oli alle yksivuotiaita. 1800-luvun puolivälissä noin 7 % kaikista kuolemista oli Suomessa hinkuyskän aiheuttamia. Sen jälkeen se alkoi jäädä muiden tartuntatautien varjoon. (Pesonen 1990, Ristola 2019.)


Suomessa tulirokko ja tuhkarokko esiintyivät usein samanaikaisesti. Voimakkaita epidemioita koettiin Suomessa vuosina 1886, 1892 ja 1900. Kuolemantapauksia oli paljon. Pienten lasten osuus oli suuri. Tämän ajanjakson jälkeen epidemiat laimenivat, vaikkei rokotetta tai lääkitystä kumpaankaan tautiin ollut olemassa. Oletettavasti hygienian ja desinfioinnin sekä eristystoimien ja vaurauden kasvun merkityksillä oli suuri etenkin tuhkarokon kohdalla, sillä tauti oli pitkään tappava, nykyisissä sitä esiintyy kuolemaan johtavana kehitysmaissa. (Saarivirta, Consoli & Dhondt 2010.)


Lavantauti esiintyi yhdessä pilkkukuumeen kanssa nälänhätien yhteydessä. Se oli merkittävästi sekoittamassa tauteja toisiinsa lääkäreiden ja kansan mielissä. Lavantauti epidemiat harvinaistuivat Suomessa punataudin tavoin 1800-luvun loppua kohden tultaessa hygienian parantumisen myötä. Pilkkukuume levisi, lavantaudista ja punataudista poiketen, täiden välityksellä. Myös pilkkukuume-epidemiat vähenivät suurten nälkävuosien jälkeen. (Pesonen 1980, 3 -9.)

